b"\n_START_ARTICLE_\nAlbatros cellanegre\n_START_SECTION_\nH\xc3\xa0bitat i distribuci\xc3\xb3\n_START_PARAGRAPH_\nL'albatros cellanegre \xc3\xa9s circumpolar als oceans del sud, i es reprodueix en 12 illes o grups d'illes d'aquestes latituds: Illes Malvines, Diego Ram\xc3\xadrez, Ge\xc3\xb2rgia del Sud, Ildefonso, Diego de Almagro, Evangelistes, Ant\xc3\xadpodes, Snares, Macquarie, Crozet, Kerguelen i Heard i McDonald. Es calcula que hi ha 1.220.000 aus vives amb 600.853 parelles reproductores, segons les estimacions d'un recompte de 2005. D'aquestes aus, 402.571 es reprodueixen a les Illes Malvines, 72.102 es reprodueixen a l'illa Ge\xc3\xb2rgia del Sud, 120.171 es reprodueixen a les illes xilenes d'Ildefonso, Diego de Almagro, Illa Evangelistes, i Diego Ram\xc3\xadrez. 600 parelles a l'illa Heard, Finalment, la resta 5.409 parelles reproductores a les illes restants_NEWLINE_Aquesta esp\xc3\xa8cie d'albatros cerca el seu aliment en zones de la plataforma continental i el tal\xc3\xbas.\n_START_SECTION_\nComportament\n_START_PARAGRAPH_\nL'albatros cellanegre s'alimenta de peixos, calamars, crustacis, carronya, i descarts de pesca. Se l'ha observat robant menjar d'altres esp\xc3\xa8cies._NEWLINE_Els exemplars adults s\xc3\xb3n depredats pel taur\xc3\xb3 tigre (Galeocerdo cuvier), els pollets per estercor\xc3\xa0rids i els ous per rates (Rattus). En el passat, els humans capturaven aquesta esp\xc3\xa8cie per la seua carn i saquejaven les seues col\xc3\xb2nies per aconseguir els ous. Avui dia, la pitjor amena\xc3\xa7a per part humana s\xc3\xb3n les morts accidentals causades per la pesca amb palangre._NEWLINE_Les col\xc3\xb2nies s\xc3\xb3n molt sorolloses, ja que els ocells criden per marcar el seu territori, i tamb\xc3\xa9 cloquegen amb for\xc3\xa7a. Utilitzen la seva cua en forma de ventall durant el festeig._NEWLINE_Aquesta esp\xc3\xa8cie fa els nius en vessants escarpats cobertes de pastures i de vegades en penya-segats, per\xc3\xb2 a les Malvines ho fan a planures amb herba, a la costa. Cria una vegada a l'any, ponent un \xc3\xbanic ou, entre el 20 de setembre i l'1 de novembre, tot i que a les Malvines, Crozet i Kerguelen crien quasi 3 setmanes abans. Ambd\xc3\xb3s sexes s'encarreguen de la incubaci\xc3\xb3, durant 68 -71 dies. Despr\xc3\xa9s de l'eclosi\xc3\xb3, els pollets romanen 120-130 dies al niu. Els menors tornaran a la col\xc3\xb2nia despr\xc3\xa9s de 2 a 3 anys, per\xc3\xb2 nom\xc3\xa9s per practicar rituals de festeig, ja que comencen a criar als 10 anys aproximadament.\n_START_SECTION_\nTaxonomia\n_START_PARAGRAPH_\nTradicionalment aquesta esp\xc3\xa8cie s'havia considerat formada per dues subesp\xc3\xa8cies, per\xc3\xb2 arran els treballs de Robertson i Nunn en 1998, l'albatros de Campbell (T. m. impavida) \xc3\xa9s considerada una esp\xc3\xa8cie de ple dret per molts autors, comen\xc3\xa7ant per BirdLife International l'any 2000.\n_START_SECTION_\nEstatus\n_START_PARAGRAPH_\nLa Uni\xc3\xb3 Internacional per a la Conservaci\xc3\xb3 de la Natura classifica aquesta esp\xc3\xa8cie com en perill a causa de la reducci\xc3\xb3 dr\xc3\xa0stica de la poblaci\xc3\xb3. Si b\xc3\xa9 va augmentar la poblaci\xc3\xb3 en alguns indrets com ara les Malvines durant la d\xc3\xa8cada de 1980, la situaci\xc3\xb3 general \xc3\xa9s pesimista, amb una disminuci\xc3\xb3 de m\xc3\xa9s del 67% en 64 anys"